P r e d k l a d a c i a   s p r á v a

	Ministerstvo financií Slovenskej republiky predkladá návrh “Dohody medzi vládou Slovenskej republiky a vládou Singapurskej republiky o zamedzení dvojitého zdanenia a zabránení daňovému úniku v odbore daní z príjmov” (ďalej len “Dohoda”) na základe Programového vyhlásenia vlády SR, ktorého úloha o zlepšení podpory investičnej politiky bola konkretizovaná do úlohy dojednávať zmluvy o zamedzení dvojitého zdanenia.
		
	V súčasných hospodárskych vzťahoch nemá Slovenská republika so Singapurskou republikou v oblasti medzinárodného zdaňovania zmluvný vzťah. Obe krajiny v snahe vytvoriť priaznivé podnikateľské prostredie sa rozhodli uzavrieť dohodu o zamedzení dvojitého zdanenia. Rokovania k návrhu Dohody sa uskutočnili na úrovni expertov v dvoch kolách, v Singapure a na Slovensku. Návrh textu Dohody bol na expertnej úrovni dojednaný. 

	Výsledkom týchto expertných rokovaní je predkladaný návrh Dohody. Jej cieľom je vytvoriť právny rámec pre rozvoj všestranných a vzájomne výhodných hospodárskych vzťahov. Uplatňovaním Dohody bude právo na daň z jednotlivých zdrojov rozdelené objektívne medzi oba zmluvné štáty. Dohoda rieši prekrývanie daňových sústav Slovenskej republiky a Singapurskej republiky a eliminuje nadmerné daňové zaťaženie, odstraňuje zdanenie toho istého príjmu dvakrát. Dohoda sa tým stáva jednou z najdôležitejších podmienok rozvoja zahranično-obchodných vzťahov. Ďalším, nemenej dôležitým prínosom Dohody je spravodlivé daňové zaťaženie zahraničných podnikateľov; snaha, aby daňový systém vytváral rovnaké konkurenčné podmienky pre tuzemské aj zahraničné spoločnosti a aby nedochádzalo k diskriminácii tuzemských podnikateľov. Veľký význam tejto Dohody spočíva i v rozvoji spolupráce daňových administratív pri predchádzaní daňovým únikom.

	Keďže Dohoda je v zmysle vnútroštátneho právneho poriadku SR zmluvou prezidentskej povahy, musí byť predložená na schválenie Národnej rade Slovenskej republiky. Táto Dohoda je medzinárodnou zmluvou podľa článku 7 ods. 5 Ústavy Slovenskej republiky a má prednosť pred zákonmi. Dohoda priamo zakladá práva a povinnosti  fyzickým a právnickým osobám pri zamedzení dvojitého zdanenia. Dohoda podlieha ratifikácii a bude vyhlásená spôsobom ustanoveným zákonom (t. j. v Zbierke zákonov Slovenskej republiky). Táto Dohoda je v súlade s Ústavou SR a s ústavnými zákonmi.

Uzavretie tohto zmluvného dokumentu nebude mať negatívny dopad na štátny rozpočet. Rozvojom slovensko - singapurskych hospodárskych vzťahov sa predpokladá pozitívny vplyv na zamestnanosť a tvorbu pracovných miest.

Materiál prešiel medzirezortným a vnútrorezortným pripomienkovým konaním. Vyhodnotenie pripomienkového konania tvorí súčasť tohto materiálu. Materiál zohľadňuje ustanovenia novely zákona o Zbierke zákonov Slovenskej republiky č. 1/1993 Z.z. a týkali sa vyhlasovania medzinárodnej zmluvy v Zbierke zákonov SR. Tieto pripomienky Ministerstvo financií SR do materiálu zapracovalo. 
	
	Uzavretie  Dohody je v súlade s Postupom prípravy medzinárodných zmlúv o podpore a vzájomnej ochrane investícií a o zamedzení dvojitého zdanenia medzi Slovenskou republikou a príslušnými štátmi, ktorý bol schválený Poradou vedenia MF SR vo februári 2002.